**ΣΧΕΔΙΟ ΨΗΦΙΣΜΑΤΟΣ ΑΚΕΛ**

**(ΚΑΤΑΤΕΘΗΚΕ ΑΠΟ ΤΗΝ ΚΟΙΝΟΒΟΥΛΕΥΤΙΚΗ ΟΜΑΔΑ ΤΟΥ ΑΚΕΛ ΚΑΙ ΤΟ ΚΙΝΗΜΑ ΟΙΚΟΛΟΓΩΝ)**

**ΨΗΦΙΣΜΑ ΤΗΣ ΒΟΥΛΗΣ ΤΩΝ ΑΝΤΙΠΡΟΣΩΠΩΝ ΓΙΑ ΤΗΝ**

**ΠΡΟΣΤΑΣΙΑ ΤΟΥ ΑΚΑΜΑ**

*Η Βουλή των Αντιπροσώπων της Κυπριακής Δημοκρατίας,*

**Έχοντας** υπόψη τα όσα δρομολογούνται το τελευταίο διάστημα στην περιοχή του Ακάμα,

**Έχοντας** υπόψη ότι, οι όροι εντολής που τέθηκαν αρχικά για την ετοιμασία του Τοπικού Σχεδίου, μιλούν μεταξύ άλλων για συμπαγή ανάπτυξη μέσα και γύρω από τις κοινότητες και διαφύλαξη του φυσικού περιβάλλοντος της περιοχής του Σχεδίου, δεν τηρήθηκαν από το Πολεοδομικό Συμβούλιο κατά την ετοιμασία του προσχεδίου αλλά και στην αναθεώρηση του,

**Παρακολουθώντας** με έντονη ανησυχία τους σχεδιασμούς της κυβέρνησης για το μέλλον του Ακάμα,

**Επισημαίνοντας** ότι ο Ακάμας αποτελεί περιοχή ύψιστης περιβαλλοντικής σημασίας για την Κύπρο αλλά και για την Ε.Ε,

**Τονίζοντας με έμφαση** ότι ο Ακάμας αποτελεί εθνικό πλούτο ανεκτίμητης αξίας για τη χώρα και τον λαό μας, ο οποίος θα πρέπει να διαφυλαχτεί,

**Τονίζοντας** ότι η προστασία του Ακάμα, καθώς και η αειφόρος ανάπτυξη προς όφελος των κοινοτήτων της περιοχής αποτελούν προτεραιότητα,

**Εκφράζοντας** έντονες ανησυχίες για το υπό εκπόνηση αναθεωρημένο Τοπικό Σχέδιο και για τις σοβαρές, αρνητικές, μη αναστρέψιμες και συσσωρευτικές επιπτώσεις που αυτό θα επιφέρει στο περιβάλλον,

*Ψηφίζει ως ακολούθως:*

**Εκφράζει** την έντονη δυσαρέσκεια της για τις μεθοδεύσεις της κυβέρνησης που με αδιαφανείς και αμφισβητούμενες διαδικασίες, φαίνεται να επιχειρεί την εξυπηρέτηση μεγάλων ιδιωτικών συμφερόντων, μέσω της προώθησης της διάσπαρτης δόμησης και της ανεξέλεγκτης ανάπτυξης στην Χερσόνησο Ακάμα, αφήνοντας για ακόμα μια φορά εκτεθειμένους τους μικροϊδιοκτήτες γης στον Ακάμα.

**Θεωρεί** επιτακτική ανάγκη την απόρριψη αρκετών και σημαντικών προτεινόμενων προνοιών και πολεοδομικών ζωνών του αναθεωρημένου τοπικού σχεδίου, καθώς και την εξεύρεση λύσης που θα συμμορφώνεται με τις πρόνοιες της περιβαλλοντικής νομοθεσίας,

**Καλεί** την εκτελεστική εξουσία όπως προχωρήσει στην ριζική αναθεώρηση του υπό εκπόνηση τοπικού σχεδίου, οι πρόνοιες του οποίου θα πρέπει να σέβονται τις αρχές της αειφορίας, να διασφαλίζουν την προστασία του περιβάλλοντος και να συμβάλλουν πραγματικά στην αναζωογόνηση και ευημερία των κοινοτήτων της περιοχής, οι οποίες, όπως και σε πολλές άλλες περιοχές της Κύπρου, βρίσκονται σε φθίνουσα κατάσταση,

**Καλεί** την εκτελεστική εξουσία να αξιοποιήσει διάφορα διαθέσιμα εργαλεία, όπως η απαλλοτρίωση ή/και η ανταλλαγή γης, η μεταφορά συντελεστή δόμησης και η καταβολή αποζημιώσεων, έτσι ώστε να διασφαλιστούν με ισότιμο και δίκαιο τρόπο τα δικαιώματα των ιδιοκτητών γης και κυρίως η αειφόρος ανάπτυξη των κοινοτήτων της περιοχής.

**Καλεί**, τέλος εκτελεστική εξουσία να μελετήσει και να εφαρμόσει σχέδια που να κάνουν την μόνιμη περιβαλλοντική προστασία της περιοχής οικονομικά συμφέρουσα για τους κατοίκους της περιοχής.